b'\n_START_ARTICLE_\nAlexandre Lamfalussy\n_START_PARAGRAPH_\nAlexandre Lamfalussy, alk. S\xc3\xa1ndor L\xc3\xa1mfalussy, (26. huhtikuuta 1929 Kapuv\xc3\xa1r, Unkari \xe2\x80\x93 9. toukokuuta 2015), paroni, oli belgialainen taloustieteilij\xc3\xa4. H\xc3\xa4n oli Euroopan keskuspankin edelt\xc3\xa4j\xc3\xa4n Euroopan rahapoliittisen instituutin ensimm\xc3\xa4inen p\xc3\xa4\xc3\xa4johtaja vuosina 1994\xe2\x80\x931997. H\xc3\xa4nen seuraajansa oli Wim Duisenberg. H\xc3\xa4nt\xc3\xa4 on sanottu my\xc3\xb6s euron is\xc3\xa4ksi. Ennen keskuspankkiuraansa h\xc3\xa4n toimi yliopistossa ja yksityisess\xc3\xa4 pankkimaailmassa._NEWLINE_Lamfalussy pakeni Unkarista 1949 maan jouduttua kommunistien valtaan. H\xc3\xa4n aloitti opinnot stipendin turvin Leuvenin katolisessa yliopistossa ja valmistui tohtoriksi Oxfordin yliopistosta 1957.'